b'\n_START_ARTICLE_\nPilkasis rie\xc5\xa1utmedis\n_START_SECTION_\nMorfologija\n_START_PARAGRAPH_\nLaja tanki, pla\xc4\x8diai rutuli\xc5\xa1ka. \xc5\xbdiev\xc4\x97 pilka, giliai suei\xc5\xbe\xc4\x97jusi. \xc5\xaagliai stori, apval\xc5\xabs, pilkai \xc5\xbealsvi, jauni gausiai apaug\xc4\x99 pilkais liaukiniais plaukeliais, v\xc4\x97liau beveik pliki, pilkai rudi. Lapai sud\xc4\x97tiniai, neporomis plunksni\xc5\xa1ki, 50\xe2\x80\x9370\xc2\xa0cm ilgio, kotuoti, sudaryti i\xc5\xa1 11\xe2\x80\x9319 (21) pailgai kiau\xc5\xa1ini\xc5\xa1k\xc5\xb3, pj\xc5\xabkli\xc5\xa1kais kra\xc5\xa1tais, 6\xe2\x80\x9315\xc2\xa0cm ilgio, 3\xe2\x80\x936\xc2\xa0cm plo\xc4\x8dio, \xc5\xbealia, kiek plaukuota vir\xc5\xa1utine ir pilkai \xc5\xbealia, gausiau plaukuota apatine puse lapeli\xc5\xb3.. Lapkotis taip pat plaukuotas. Kuokeliniai \xc5\xbeiedai 6\xe2\x80\x9315\xc2\xa0cm ilgio, \xc5\xbeirginiuose, piesteliniai po 3\xe2\x80\x938 kek\xc4\x97se. \xc5\xbdydi gegu\xc5\xbe\xc4\x97s\xc2\xa0\xe2\x80\x93 bir\xc5\xbeelio m\xc4\x97nes\xc4\xaf. Vaisiai pailgai kiau\xc5\xa1ini\xc5\xa1ki, smailiomis vir\xc5\xa1\xc5\xabn\xc4\x97mis, 6\xe2\x80\x9310\xc2\xa0cm ilgio, plaukuoti, gelsvai \xc5\xbeali. Kevalas kiau\xc5\xa1ini\xc5\xa1kas, smailia vir\xc5\xa1\xc5\xabne, su a\xc5\xa1tuoniomis i\xc5\xa1ilgin\xc4\x97mis plonomis, vingiuotomis, a\xc5\xa1triomis briaunomis, tarp kuri\xc5\xb3 yra smulkesn\xc4\x97s skiaut\xc4\x97tos briaunel\xc4\x97s. S\xc4\x97klos prinoksta rugs\xc4\x97jo\xc2\xa0\xe2\x80\x93 spalio m\xc4\x97nes\xc4\xaf. Dauginasi s\xc4\x97klomis ir ataugomis. S\xc4\x97klas b\xc5\xabtina s\xc4\x97ti ruden\xc4\xaf arba 5 m\xc4\x97nesius stratifikuoti._NEWLINE_Mediena kieta, tvirta, patvari, gra\xc5\xbeios tekst\xc5\xabros.\n_START_SECTION_\nMatmenys\n_START_PARAGRAPH_\nAuga spar\xc4\x8diai. \xc4\xaeprastai u\xc5\xbeauga iki 30\xc2\xa0m auk\xc5\xa1\xc4\x8dio. Kamieno skersmuo 1\xe2\x80\x932\xc2\xa0m.\n_START_SECTION_\nAugimviet\xc4\x97s\n_START_PARAGRAPH_\n\xc5\xa0viesam\xc4\x97gis. Gerai auga puriuose priesm\xc4\x97lio arba priemolio dirvo\xc5\xbeemiuose. Atsparus klimatin\xc4\x97ms s\xc4\x85lygoms. Vertingas dekoratyvinis medis, tinka auginti pavieniui, grup\xc4\x97mis arba masyvais. Jaunus medelius reikia gerai tr\xc4\x99\xc5\xa1ti ir da\xc5\xbenai purenti dirv\xc4\x85.\n_START_SECTION_\nPaplitimas\n_START_PARAGRAPH_\nKil\xc4\x99s i\xc5\xa1 \xc5\xa0iaur\xc4\x97s Amerikos rytin\xc4\x97s dalies. Lietuvoje retokas.\n_START_SECTION_\nPanaudojimas\n_START_PARAGRAPH_\nMediena naudojama bald\xc5\xb3 gamyboje, apdailai._NEWLINE_Kevalai naudojami meno dirbiniams gaminti. \xc5\xbdiev\xc4\x97, lapai, vaisiai naudojami liaudies medicinoje. Rie\xc5\xa1utai naudojami konditerijoje. \xc5\xbdieduose gausu nektaro.'